Тэ тилъэхъан ехъулIэу адыгабзэм игущыIалъэ шъуашэ практическэу къызэхэфыгъэнымкIэ Iоф макIэп ашIагъэр. Ау джы къызнэсыгъэми лексикологиемрэ грамматикэмрэ понятиеу «гущыI» зыфаIорэр уигъэразэу къызэрэщызэхамыфыгъэм къыхэкIэу ащ пылъ лексикографие Iофыгъохэм язэшIохыни хьылъэу щыт. Адыгэ лексикографиер бзэшIэныгъэм иIахьэхэу этимологием, диалектологием, фразеологием ягъэхъагъэхэм япхыгъэу зэрэщытыр къыдэплъытэмэ, адыгэ гущыIэм икъэгъэнэфэнкIэ лексикографыр чIыпIэ хьылъэ зэриуцорэр гурыIогъуае хъущтэп.